ไฟแนนซ์ทูเดย์
โดย...ต้นหลิว
18 ก.พ. 2558

โดย...ต้นหลิว
...งานนี้น่าจะถือเป็นข่าวดี ที่เมืองไทยเรายังไม่ไฮเทคพอที่จะเข้าสู่ยุคเศรษฐกิจดิจิทัลเต็มตัว เพราะมีรายงานจากบริษัท แคสเปอร์สกี ที่ร่วมกับอินเตอร์โพลว่า แก๊งโจรไซเบอร์ข้ามชาติในชื่อ คาร์บาแนค (Carbanak) ได้โจรกรรมเงินไปจากธนาคารชั้นนำทั่วโลกกว่า 100 แห่ง ใน 30 ประเทศ รวมเป็นเงินกว่า 1,000 ล้านเหรียญสหรัฐ ในช่วง 2 ปีที่ผ่านมา ส่วนใหญ่เป็นประเทศรวยและไฮเทค ส่วนในเอเชียใกล้บ้านเรามีแค่ จีน ไต้หวัน และฮ่องกง เรียกว่าเป็นขบวนการโจรกรรมไซเบอร์ครั้งใหญ่ต่อแบงก์อย่างที่ไม่เคยปรากฏมาก่อน 
อาชญากรรมเศรษฐกิจต่อแบงก์พาณิชย์ในบ้านเรา ส่วนใหญ่ยังออกแนว “บ้านๆ” เช่น การปล้นตู้เอทีเอ็ม ยกขึ้นรถไปทื่อๆ การใช้แบงก์ปลอมซื้อสินค้า การปลอมบัตรเครดิตและเอทีเอ็ม กดเงินตามตู้เอทีเอ็มและรูดซื้อสินค้า แต่ก็ใช่จะวางใจได้ว่าเราจะปลอดภัยจากโจรไฮเทคพวกนี้ ฝากแบงก์เตรียมรับมือก่อนเข้าสู่ยุคดิจิทัลเต็มตัวด้วย
...คดีเพลิงไหม้ธนาคารไทยพาณิชย์ สำนักงานใหญ่ ใกล้ได้ข้อสรุปในเร็วๆ นี้ พล.ต.ต.ธวัชชัย เมฆประเสริฐสุข ผู้บังคับการกองพิสูจน์หลักฐานกลาง เปิดเผยว่า จากการตรวจสอบระบบไฟฟ้าภายในอาคารไม่พบความผิดปกติที่จะทำให้เกิดไฟฟ้าลัดวงจร อีกทั้งยังไม่ชัดเจนว่าเครื่องฉีดพ่นยุงเป็นสาเหตุหรือไม่ ต้องรอผลการตรวจวิเคราะห์อย่างละเอียด คาดว่าจะทราบในสัปดาห์นี้ 
...จิรเทพ เสนีวงศ์ ณ อยุธยา โฆษกธนาคารแห่งประเทศไทย (ธปท.) กล่าวว่า เรื่องเงินทุนไหลออกยังไม่น่าห่วง จากต้นปีมีไหลออกสุทธิประมาณหมื่นล้านบาท ตามทิศทางสหรัฐที่ดีขึ้น
จริงๆ แล้วหลายคนไม่ได้ห่วงเรื่องทุนไหลออกเท่าไร เพราะออกไปต่อเนื่องมา 2 ปีแล้ว แต่ห่วงเรื่องไหลเข้าที่ทำให้เงินบาทแข็งกว่าค่าเงินของเพื่อนบ้านมากกว่า เพราะหลายประเทศเลือกใช้มาตรการการเงินช่วยเศรษฐกิจเพิ่ม ยังดีที่เมื่อวานนี้ ธนาคารกลางเกาหลีใต้ขอคงดอกเบี้ยเพื่อรอดูท่าทีก่อน ไม่งั้นคงมีแต่แรงกดดันทั้งในและนอกรุมเร้า ธปท.ทุกวัน